b'\n_START_ARTICLE_\nEvangeli\xc4\x8danska cerkev, Gornji Slave\xc4\x8di\n_START_SECTION_\nZa\xc4\x8detki\n_START_PARAGRAPH_\nKot organizirana in samostojna verska ob\xc4\x8dina se evangeli\xc4\x8danska cerkvena ob\xc4\x8dina Gornji Slave\xc4\x8di pojavi \xc5\xa1ele leta 1918, \xc4\x8deprav za\xc4\x8detki segajo \xc5\xbee v leto 1874, ko je bila zgrajena verska \xc5\xa1ola, v kateri je kot prvi evangeli\xc4\x8danski u\xc4\x8ditelj pou\xc4\x8deval Leopold Hari. Do 1918 je bila del bodonske in kri\xc5\xbeevske cerkvene ob\xc4\x8dine. Verniki so bili od cerkve oddaljeni tudi do 18 kilometrov, duhovnik pa je prihajal v Gornje Slave\xc4\x8de samo ob ve\xc4\x8djih praznikih. V vaseh med Cankovo in Sotino, vse do Matja\xc5\xa1evec in dr\xc5\xbeavne meje je bilo veliko evangeli\xc4\x8da\xc2\xadnov, ki so izra\xc5\xbeali \xc5\xbeeljo po ustanovitvi lastne gmajne in cerkve. Leta 1903 so poleg \xc5\xa1olskega poslopja postavili \xc5\xa1e lesen zvonik in s prostovoljnimi prispevki vernikov kupili dva zvonova, ki pa so ju v prvi svetovni vojni odvzeli za izdelavo voja\xc5\xa1ke opreme in streliva.\n_START_SECTION_\nSamostojna cerkvena ob\xc4\x8dina\n_START_PARAGRAPH_\nPo dolgih pripravah je bila na cerkvenem ob\xc4\x8dnem zboru 29. junija 1918 ustanovljena samostojna evangeli\xc4\x8danska cerkvena ob\xc4\x8dina Gornji Slave\xc4\x8di, ki se je tako lo\xc4\x8dila od mati\xc4\x8dnih gmajn Bodonci in Kri\xc5\xbeevci. Za\xc4\x8deli so nabiralno akcijo v Prekmurju, ter med izseljenci v Ameriki. Ob pomo\xc4\x8di Gustav Adolf dru\xc5\xa1tva (GAW) iz Nem\xc4\x8dije in mnogih drugih dobrotnikov, tudi rimokatoli\xc5\xa1ke vere, so 29. junija 1927 polo\xc5\xbeili temeljni kamen cerkve. Cerkev je bila zgrajena do 28. oktobra 1928, ko je bila tudi posve\xc4\x8dena, ter predana svojemu namenu.\n_START_SECTION_\nPo drugi svetovni vojni\n_START_PARAGRAPH_\n\xc5\xa0ele leta 1947 so k duhovnikovemu stanovanju prizidali \xc5\xa1e en prostor, pozneje pa so s pomo\xc4\x8djo Svetovne Lutheranske zveze in vernikov poslopje leta 1957 temeljito preuredili, pozneje elektrificirali in napeljali vodovod. Leta 1961 so tudi v cerkev speljali elektri\xc4\x8dno napeljavo. Streho, stolp in kri\xc5\xbe na cerkvi so verniki obnovili leta 1968._NEWLINE_29. junija 1968 je cerkvena ob\xc4\x8dina praznovala svoj 50-letni jubilej. V za\xc4\x8detku leta 1980 je gmajna za\xc4\x8dela s pomo\xc4\x8djo Svetovne Luteran\xc2\xadske zveze, doma\xc4\x8dih vernikov, ki so razen dela prispevali tudi les za ostre\xc5\xa1je in finan\xc4\x8dna sredstva, graditi novo \xc5\xbeupni\xc5\xa1\xc4\x8de z dvorano. Novo \xc5\xbeupni\xc5\xa1\xc4\x8de je bilo blagoslovljeno in predano namenu 6. septembra 1981. Leta 1984 so za\xc4\x8deli zbirati sredstva za lepe, dvomanualne orgle z dvanajstimi registri in pedalom, ki jih je izdelal mojster Anton Jenko iz Ljubljane. Svojemu namenu so jih predali prvo nedeljo meseca septembra 1987. Danes ima evangeli\xc4\x8danska cerkvena ob\xc4\x8dina Gornji Slave\xc4\x8di pri\xc2\xadbli\xc5\xbeno 1.000 \xc4\x8dlanov, ki \xc5\xbeivijo razkropljeni v 15 vaseh.\n_START_SECTION_\nArhitektura\n_START_PARAGRAPH_\nNeogotska oziroma neoromanska arhitektura iz leta 1928 je bila sezidana po na\xc4\x8drtih zidarskega mojstra Juda iz Kuzme. Sestavljajo jo enoladijska cerkev, poligonalni (mnogokoten) prezbiterij ter zahodni zvonik.'